የአለም የነዳጅ ዋጋ ቅናሽ ለኢትዮጵያ ጠቀሜታ አለው- የንግድ ሚኒስቴር
 የአለም የነዳጅ ዋጋ መቀነስ በዚሁ የሚቀጥል ከሆነ ኢትዮጵያ የምታካሂዳቸውን ግዙፍ የልማት ፕሮጀክቶች ለማቀላጠፍ እንደሚያግዝ የንግድ ሚኒስትር ዴኤታው አቶ አሊ ሲራጅ ለፋና ብሮድካስቲንግ ኮርፖሬት ተናግረዋል።ሃገሪቱ ለነዳጅ ግዢ የምታወጣው ገንዘብ ከወጪ ንግድ ገቢዋ እንደሚልቅ ያነሱት ሚኒስትር ዴኤታው፥ ላለፉት ዓመታትም ለነዳጅ ዋጋ ድጎማ መንግስት 6 ቢሊየን ብር ማውጣቱንም ጠቁመዋል።በዚህም ምክንያቶች ሃገሪቱ ለግዙፍ ፕሮጀክቶች ማስፈፀሚያ የሚውለውን የውጭ ምንዛሪ ለግዢ ታውለው እንደነበር ነው የተናገሩት።ሆኖም በአሁኑ ወቀት የታየው የነዳጅ ዋጋ ቅናሽ በዚሁ ከቀጠለ መንግስት ያሉትን ፕሮጀክቶች የማስፈፀም አቅሙ ይጎለብታል ተብሏል።ጣቢያችን ያናጋገራቸው የኢኮኖሚ አማካሪ፣ አቶ ዘመዴነህ ንጋቱም የነዳጅ ዋጋ አሁን ባለበት ለአንድ አመት ተኩል ከቀጠለ ሃገሪቱ ለነዳጅ ታወጣ የነበረውን 1 ቢሊየን ዶላር ማዳን ትችላለች ብለዋል።ይህም ከሌሎች የውጪ ምንዛሪ ገቢዎች ጋር ተዳምሮ ለሃገሪቱ የኢኮኖሚ እድገት ከፍተኛ አስተዋፅኦ ያበረክታል መባሉን ኤፍ ቢ ሲ ዘግቧል።